Sanakartta 				Päivitetty 5.9.2011

HÄMEENTIEN RAITIOVAUNUPYSÄKEILTÄ PENGERTALOON
(Pysäkkien nimi Haapaniemi)
Alue käsittää Pengertalon lähiympäristössä Pengerkadun, Kaikukujan, Hämeentien ja Ässänrinteen rajoittaman alueen.	

Reitti:
Kun saavut Helsingin keskustasta kohti Sörnäistä, jatka pysäkillä samaan suuntaan raitiovaunun kanssa, kunnes kuulet liikennevalojen äänisignaalit. Käänny vasemmalle liikennevaloissa, ylitä kiskot ja kaksi ajokaistaa suojatietä pitkin, joka johtaa Kaikukujalle ylämäkeen.
Samoin jos tulet pohjoisesta eli Pasilan tai Arabian suunnasta, kulje samaan suuntaan raitiovaunun kanssa, kunnes kuulet äänisignaalin, käänny oikealle, ylitä kaksi ajokaistaa suojatietä pitkin, joka johtaa Kaikukujalle ylämäkeen.
Kun kuljet Kaikukujalla ylämäkeen, Alli Tryggin puisto jää vasemmalle puolelle. Puiston alaosassa jalkakäytävä on erotettu puistosta kuudella graniittipylväällä, ylempänä sisäreunassa on reunakivi ja puuaitaa. Sisäreunassa Hämeentien ja Pengerkadun välillä on kolme kulkuaukkoa puistoon, keskimmäinen aukko johtaa hiekkatielle ja opaskoirien koirapuistoon. Koirapuiston portti on lukittu joten sinne pääsemiseen tarvitaan avain.
Kun tulet mäen päälle ja Pengerkadun risteykseen, käänny oikealle ja ylitä suojatie, jonka reunakivet on viistottu hyvin mataliksi. Suojatie on noppakiveä. Kulmassa oleva talo on Pengerkatu 5. Jatka matkaa suoraan eteenpäin Pengerkatua pitkin, sen oikea reuna on suureksi osaksi kivitalojen seinää. Risteyksestä noin 15 metrin päässä on kadun sisäreunassa oikealla kaksi askelmaa alaspäin kivijalassa sijaitsevalle ovelle.
Kun lähestyt Pengertaloa, ohitat Ryhmäteatterin ja sen jälkeen kuulet A-rapun äänimerkin porttikäytävästä. Kun käännyt oikealle porttikäytävään ja kuljet n. 5 metriä, löydät edessäsi rautaportin (voi olla toisinaan auki) ja oikealla ulko-oven. Ovisummerit sijaitsevat oven oikealla puolen, niissä ei ole nimiä, mutta huoneistojen numerot ovat myös pisteillä. Kun jatkat kadulla muutaman metrin eteenpäin, kuulet B-rapun nakuttavan äänimerkin. Ovisummerit sijaitsevat oven vasemmalla puolella. Niissä ei lue nimiä, mutta huoneistojen numerot ovat myös pisteillä. 

Reittiselostuksen loppu

Tämä sama versio on ladattavissa äänitiedostona Helsingin ja Uudenmaan Näkövammaiset ry:n verkkosivuilta osoitteesta www.hun.fi sekä Sokeain Ystävät ry:n verkkosivuilta osoitteesta www.syry.fi

Äänitteen lukija Helinä Hirn
Tuottaja: Helsingin ja Uudenmaan Näkövammaiset ry 2011
Oikeudet pidätetään